Slovensko bude čakať na prvú tranžu peňazí z plánu obnovy od EÚ vo výške 800 miliónov eur ešte niekoľko týždňov. Dohodu o financovaní totiž musí schváliť vláda, a tá zasadne až v druhej polovici augusta. Niektoré štáty EÚ tento týždeň už dostali peniaze.
Vyplatenie finančnej alokácie z fondu obnovy a odolnosti, ako aj podrobné finančné procesy v tejto súvislosti špecifikuje dohoda o financovaní. Tá bola na európskej úrovni schválená 23. júla.
"Každá členská krajina má individuálne vnútroštátne legislatívne procesy, ktoré upravujú postup pred podpísaním dohody medzi členským štátom a Európskou komisiou. Na Slovensku dohoda o financovaní podlieha schváleniu vládou, ktorá splnomocní predsedu vlády na jej podpis. Vzhľadom na tento fakt môžeme predfinancovanie vo výške 13 % z celkovej alokácie pre Slovensko očakávať približne na jeseň tohto roka," uviedla sekcia plánu obnovy na Úrade vlády.
Európska komisia v utorok informovala, že už vyplatila Belgicku, Luxembursku a Portugalsku takmer tri miliardy eur v rámci predbežného financovania ich národných plánov obnovy a odolnosti.
Hovorkyňa Zastúpenia EK na Slovensku Ingrid Ludviková predpokladá, že vyplácanie bude pokračovať aj počas augusta, keď sa očakáva, že štáty dokončia svoje príslušné vnútroštátne postupy, ktoré im umožnia dokončiť dohody o financovaní. "Poradie, v ktorom budú členské štáty dostávať platby predbežného financovania, závisí od poradia, v akom sa vykonávajú dohody o financovaní a úveroch s každým členským štátom," spresnila Ludviková. (tasr)